ย่อยข่าวกองทุน
แอสเซท พลัส ส่งตราสารหนี้ 3 เดือนชู 2.25%
21 ส.ค. 2554

แอสเซท พลัส ส่งตราสารหนี้ 3 เดือนชู 2.25%
นายวิน อุดมรัชตวนิชย์ รองกรรมการผู้จัดการและหัวหน้าเจ้าหน้าที่บริหารการลงทุน บลจ.แอสเซท พลัส เปิดเผยว่า ไตรมาส 2 ต้องติดตามเงินเฟ้อที่ได้รับผลกระทบจากความขัดแย้งในตะวันออกกลางที่ยืดเยื้อ ส่งผลให้ราคาน้ำมันสูงขึ้น รวมทั้งหลังเลือกตั้งในประเทศไทยครึ่งปีหลัง หากรัฐบาลประกาศลอยตัวราคาน้ำมันดีเซลจะผลักดันให้เงินเฟ้อมีโอกาสปรับตัวขึ้นสูงกว่าระดับ 4% และกดดันให้ธนาคารแห่งประเทศไทยเร่งขึ้นดอกเบี้ยนโยบายเพื่อคุมเงินเฟ้อ 
บริษัทมองว่าอัตราดอกเบี้ยน่าจะอยู่ที่ 3.50-4.00% ในสิ้นปีนี้ จึงแนะนำให้ลงทุนในตราสารหนี้ระยะสั้นในประเทศ เพื่อไม่ให้เสียโอกาสรับผลตอบแทนสูงขึ้นช่วงดอกเบี้ยขาขึ้น ดังนั้นในวันที่ 31 มี.ค.–7 เม.ย.นี้ บริษัทจะเสนอขายครั้งแรกของกองทุนเปิดแอสเซท พลัส แอ็คทีฟตราสารหนี้ 9 (ASP-ACFIXED9) อายุ 3 เดือน ลงทุนในพันธบัตรธนาคารแห่งประเทศไทย ตั๋วแลกเงินธนาคารนครหลวงไทย ตั๋วแลกเงินธนาคารทิสโก้ และหุ้นกู้ระยะสั้นธนาคารดอยช์แบงก์ คาดว่าผลตอบแทนหลังหักค่าใช้จ่ายอยู่ที่ 2.25% ต่อปี